યુદ્ધ પ્રારંભ થયાનો સંકેત મહાભારત યુગમાં શંખ વગાડીને કે ધનુષ્ય ટંકાર કરીને અપાતો હતો. એટલું જ નહી દરેક યોદ્ધાના પોતાના ખાસ શંખ રહેતા જેના અવાજથી યોદ્ધાની ઓળખ થતી. શ્રીકૃષ્ણનો પાંચજન્ય, અર્જુનનો દેવદત્ત, ભીમનો પૌંડ્ર, યુધિષ્ઠિરનો અનંતવિજય, નકુળનો સુઘોષ અને સહદેવ પાસે મણિપુષ્પક નામનો શંખ હતો. એ મહાન પરંપરાને આગળ ધપાવતા ક્રિકેટરો જો પીચ વિષે કે મેચ વિષે કોઈ રીતે અંગુલી નિર્દેશ કરે તો આજના સમયમાં એને અધર્મ કે અપરાધ ગણવામાં આવે છે! વિકેટ કીપર કમ કેપ્ટન બોલરને કેવો બોલ નાખવો એ વિષે સાંકેતિક ભાષામાં કહી શકે પણ બોલર એનાં ઇન્વેસ્ટરોને ઈશારો ન કરી શકે એ ક્યાંનો ન્યાય? સ્વયમ ભગવાને ગીતામાં કહ્યું છે કે, આ પૃથ્વી પર બધું જ પહેલેથી નિયત (અર્થાત ફિક્સ) છે. સૌ ભાવિકજન પણ એવું માને છે કે ઈશ્વરની ઈચ્છા વગર પાંદડું પણ હાલતું નથી. તો આ બધા ફિક્સિંગ પણ ઈશ્વર ઇચ્છાથી જ થતાં હશે ને? રામ જાણે !